
Forord

Denne boken handler om barn og ungdom som har ulike erfaringer med vold og traumer, og hvordan de blir møtt av profesjonelle hjelpere. Gjennom fagtekster fra 18 forskere ved Nasjonalt kunnskapssenter om vold og traumatisk stress (NKVTS), tilbyr artiklene i boken kunnskap om mulige og forventede reaksjoner barn og unge kan oppleve som følge av vold og traumatiske hendelser. Dette er nødvendig kunnskap for å forstå og dermed kunne iverksette målrettede forebyggende og behandlende tiltak på flere arenaer. Flere av bokens kapitler går tett på barn og unge som har det vanskelig – enten fordi de har opplevd en dramatisk hendelse – eller fordi de blir utsatt for vold i oppveksten, og gir forslag til hvordan legge til rette for disse barna når vi møter dem på arenaer som skolen, sykehus, rettsapparat, krisesenter, barnevern eller i flyktningmottak. Med boken ønsker vi å bidra med kunnskap som gjør at barn og unge som er utsatt for vold og overgrep – eller som har opplevd skremmende, livstruende hendelser – får best mulig hjelp og blir tatt best mulig vare på.

Vi ønsker å takke forskere og kolleger ved NKVTS for deres bidrag til antologien, og for godt samarbeid underveis. I tiden som er gått fra idé til ferdig bok, er kapitlene diskutert og kommentert på skriveseminar og i arbeidsgrupper, i tillegg til innspill fra eksterne lesere. Det har vært en givende prosess, drevet frem av et ønske om å samle kunnskap på dette feltet. Takk til Anne Solberg som har bidratt som ekstern leser og forlagsredaktør Wenche Bjørnebekk for faglige innspill og godt samarbeid.

Oslo, februar 2016

Mona-Iren Hauge, Jon-Håkon Schultz og Carolina Øverlien




Kapittel 1
Møter med barn i utsatte livssituasjoner. Fra forskning til praktiske tiltak
Mona-Iren Hauge, Jon-Håkon Schultz og Carolina Øverlien


Innledning

Hva er det som gjør en barndom og oppvekst god? Svaret på dette spørsmålet er ikke entydig. Ulikhet i levekår, familieforhold, helse og velferd bidrar til at oppvekst og hverdagsliv er preget av mangfold og variasjon. Hva som betraktes som en god oppvekst, er forankret i rådende oppfattelser og vil til dels være subjektivt. Barnet selv kan ha en forståelse av hva som oppleves som berikende og positivt i hans eller hennes liv, som de voksne rundt barnet ikke er klar over eller har samme oppfattelse av. Noe enkelt kan vi si at en barndom og oppvekst kan innta flere former og uttrykk, og allikevel kunne betraktes som god. Allikevel er det noen opplevelser og erfaringer som preger og setter spor hos de barn og unge som blir utsatt for dem, og som de helst bør slippe å oppleve. Det er barn som er utsatt for hendelser som vold og seksuelle overgrep, barn som på grunn av krig og uroligheter må flykte fra dem som står dem nær, og fra steder de har følt tilhørighet til. Og det er barn som blir revet ut av det kjente og trygge når katastrofen nådeløst og uten forvarsel deler livet inn i to epoker – før og etter.



Formålet med boken

Kapitlene i denne boken beskriver hva som kan skje med barn og unge som har erfart vold og traumer, og som lever med konsekvenser som kan vare ved i mange år, og hvordan foreldre og profesjonelle hjelpere – som psykologer, leger og lærere – møter disse barna. Begrepene «barn» og «barn og unge» brukes om hverandre og omfatter aldersspennet fra 0 til 18 år. Barn som har erfart skremmende opplevelser, som har vært utsatt for overgrep som fysisk og psykisk vold, skal tas på alvor, bli hørt og få støtte og hjelp når de trenger det.

Vold og traumer har i flere år stått høyt på den politiske agendaen i Norge og er stadig i sentrum for offentlige debatter og belyst i media. Det er et politisert felt som vekker stort engasjement i befolkningen og blant profesjonelle hjelpere. Samtidig ser vi at forskningen ikke alltid når ut til dem som faktiskt møter disse barna. Formålet med denne boken er å bidra med det siste av forskning fra kunnskapsområdene som vold og traumer i barn og unges liv representerer, og på den måten skape en større bevissthet og kunnskap om disse fagområdene. Boken har som formål å bidra med flerfaglig kunnskap som er engasjerende, anvendbar og aktuell. Boken sikter seg mot fagpersoner og fagmiljøer som arbeider med mennesker, og fremfor alt barn og unge som utsettes for vold eller traume, som befinner seg i en krise, eller som lever i en utsatt livssituasjon. I de senere år har forskningen tilført ny kunnskap om konskevenser av å bli utsatt for vold og traumatiske hendelser. Kapitlene som inngår i antologien har som formål å omsette forskningsbasert kunnskap slik at den blir anvendelig i praktisk handling og tiltak.



Kunnskap om barn er ikke den samme som kunnskap om voksne

Alle kapitlene i denne boken tilbyr kunnskap om barn og unge som har vært utsatt for skremmende og smertefulle opplevelser, og legger til grunn at når barn erfarer slike hendelser er det nødvendig at de får hjelp som ivaretar at de er barn, og som anerkjenner at barn har andre posisjoner og andre betingelser enn voksne. Barn er avhengige av voksne for beskyttelse og tilgang på grunnleggende behov som mat, tak over hodet og omsorg. De skal gå på skolen, og foreldre skal se til at barn får mulighet til læring. Barn har ikke samme rettigheter som voksne, men har også rettigheter som voksne ikke har.

Barnas status som barn gjør dem utsatt. Når vi som forskere møter disse barna, er det ofte ikke sårbarheten som er i forgrunnen, men aktørskapet, handlingene og evnen til å formidle sine erfaringer. Det er uomtvistelig at barn og unges liv har visse betingelser. Deres liv begrenses av voksnes makt i form av fysisk overlegenhet, rettigheter, beslutnings- og tolkningsadgang. Samtidig finnes det rom i barns liv for selvstendig handling. Dette gjelder også barn og unge utsatt for vold og traumer. Begrensninger, men også muligheter, tilspisses i møter med barn og unge som er utsatt for vold og traumer.



Å bli utsatt for vold eller å bli utsatt for et traume – hva er forskjellen?

Det som er felles for det å bli utsatt for vold eller å oppleve en katastrofe, er at dette ofte er potensielt traumatiserende hendelser som skjer brått og uten forvarsel, og som kan vekke sterke følelser av redsel og utrygghet. Ofte rammer katastrofer og vold i det offentlige rom tilfeldig forbipasserende mennesker som befinner seg på feil sted til feil tid. Det kan handle om ungdommer som danser på en nattklubb når en gjerningsmann åpner ild, eller barn som befinner seg på stranden når en tsunami plutselig velter over dem. Når hendelser inntreffer brutalt og overraskende, er mediedekningen gjerne stor – hendelsene blir kommentert, analysert og forklart. Naturkatastrofer beskrives i detalj, igjen og igjen. Om det er menneskeskapte hendelser som terrorangrep som skjer uten forvarsel, vil mediene formidle fordømmelse og avstandtaking, og det blir lagt vekt på å finne de skyldige for å få de stilt til ansvar.

Naturkatastrofer og terrorhandlinger skiller seg fra vold i nære relasjoner ved at de får bred mediedekning, og at hjelpeapparat settes i beredskap. Når barn og unge blir utsatt for vold og overgrep av en eller flere som står dem nær, og som de har tillit til – vil det ofte dreie seg om gjentatte overgrep som inngår i et større mønster av kontroll, konflikt og krenkelser. Barn som vokser opp med vold, har en hverdag som er utrygg og destruktiv, og som kan være skadelig for dem. På sikt vil noen av disse barna kunne utvikle det som i boken omtales som utviklingstraumer.

Enkeltstående hendelser som naturkatastrofer og terror, og vedvarende hendelser som vold og overgrep fra en nær tillitsperson, skiller seg fra hverandre ved at den voksne omsorgspersonen som oftest vil være tilgjengelig for å gi barnet trøst og omsorg. Når barnet er utsatt for vold eller overgrep fra en eller begge foreldrene, innebærer det at de viktigste omsorgspersonene svikter eller ikke tilbyr samme stabilitet i omsorgen. Om barnet ikke har andre fortrolige voksne, vil hun eller han være mer overlatt til seg selv. En annen forskjell er at barn og unge som er utsatt for vold og overgrep ofte har skyldfølelse for det de blir utsatt for, og mange bærer på følelser av skam i mange år etterpå. Skyldfølelsen og skammen kompliserer utsattheten, som risiko for å bli mistenkt for å lyve, anklaget eller til og med avvist av familie og venner. I tillegg kompliseres utsattheten for vold og overgrep i de nære relasjonene av tausheten som omgir problemene. Vold involverer tabuiserte fenomener, samtidig som vi må være på vakt mot at dette blir en selvoppfyllende profeti.

Det som er felles for voksne og barn som opplever potensielt traumatiserende hendelser er at de som rammes ofte behøver en form hjelp og oppfølging. Erfaringer og forskning på potensielt traumatiserende hendelser har de siste årene blitt systematisert, og det er i dag mer kunnskap om hva som betraktes som viktig og nødvendig for å kunne tilby hjelp til utsatte barn og unge.



Samarbeid mellom ulike yrkesgrupper

Et barn som har opplevd en krise, skal først og fremst gjenforenes med sine nærmeste og motta omsorg. En av de fremste forebyggende faktorene mot utvikling av senere problemer er sosial støtte. Den sosiale støtten er gjerne mest effektiv når den kommer fra den rammedes eget sosiale nettverk. Dette er en av grunnene til at det blant annet anbefales at barn raskt kommer tilbake på skolen, for å kunne nyttiggjøre seg skolens sosiale nettverk og gjenskape struktur i hverdagen etter en traumatisk hendelse.

I moderne krisehåndtering har det skjedd en dreining mot at yrkesgrupper som møter barn og unge på ulike arenaer har en viktigere oppgave enn tidligere. Det betyr at ansatte i barnehage, skole, fritidsklubber og i primærhelsetjenesten bør ha en mer fremtredende rolle. I moderne krisehåndtering er spesialistene fortsatt viktige, men de inntar en noe mer tilbaketrukket rolle. Spesialistene deltar nå i å utforme overordnede strategiplaner og i å veilede et vidt spekter av fagpersoner. Dette innebærer også et behov for å utvikle traumeinformerte systemer. Et system blir traumeinformert gjennom fagpersonene i systemet som innehar kompetanse om traumer og overgrep. Selv om forskningsfeltet har fremmet overordnede prinsipper for hva traumeinformert kunnskap bør inneholde, har vi fortsatt utfordringer i å organisere kunnskapen i form av praktiske tiltak i ulike instanser, utført av ulike yrkesgrupper.



Når katastrofen rammer

Boken inneholder 18 kapitler som omhandler barn og unge utsatt for vold og traumer. Tine K. Jensen og Silje M. Ormhaug åpner bokens første del, «Når katastrofen rammer», med kapitlet «Tidlig intervensjon og forebygging av traumerelaterte vansker og posttraumatisk stress hos barn og unge». I kapitlet retter de søkelys mot barn og familier som etter potensielt traumatiserende hendelser har behov for ekstra støtte og oppfølging, og beskriver hvilken hjelp mange vil ha behov for – og hvordan hjelperen kan imøtekomme disse behovene. Å etablere en følelse av trygghet og ro, formidle håp og støtte opp om mestring er virksomme innganger for å gjenopprette troen på egen mestring hos barn og unge som har opplevd potensielt traumatiske hendelser. I kapitlet «Behandling av barn og ungdom som har erfart traumer» går de samme forfatterne tettere på de barn og unge som strever med traumerelaterte plager også etter å ha fått støtte og hjelp i tidlig fase. For noen barn og unge er det behov for terapeutisk behandling, og i kapitlet redegjør forfatterne for TF-CBT, en traumefokusert kognitiv atferdsterapi som en rekke studier har vist at mange barn og unge som har opplevd traumatiske hendelser har god nytte av. Å tilby tidlig intervensjon hvor nivået på intervensjonen trappes opp etter behov for dem som utvikler traumerelaterte vansker, en såkalt «stepped care»-modell, innebærer at det tilbys ulike former for hjelp og støtte i utviklingsforløpet. For å få dette til vil det i mange tilfeller være behov for at flere instanser er involvert.

I kapitlet «Helseplager som følge av traumatiske hendelser og utvikling av posttraumatiske stressreaksjoner» beskriver Grete Dyb og Synne Øien Stensland psykiske og fysiske helseplager barn og unge som har vært utsatt for traumatiske hendelser kan utvikle. Reaksjonene på det de har opplevd kan komme raskt, være voldsomme eller utvikle seg gradvis. Med tilpasset hjelp og støtte vil de fleste over tid klare seg godt. For å kunne tilpasse hjelpen til hvert enkelt barns behov, er det en forutsetning at de som skal hjelpe har nødvendig kunnskap og benytter metoder som er tilpasset barn og unge. Og kanskje enda viktigere er det at tiltak kommer i gang i en tidlig fase for å forebygge at traumerelaterte vansker utvikler seg.

Profesjonell hjelp er viktig for mange barn som har opplevd vold og traumer. Men for mange barn er foreldrene de aller nærmeste til å gi støtte, omsorg og hjelp, og forskning har vist at for mange barn som har vært utsatt for alvorlige hendelser, kan støtte være avgjørende for hvordan de håndterer hendelsen på kort og lang sikt. Når et barn har det vanskelig, vil foreldrene ofte tilpasse seg barnet, samtidig som de håndterer egne følelsesmessige reaksjoner. Når foreldres egne følelser blir sterke på grunn av fortvilelse og uro, kan det bli en utfordring å ivareta barnets behov på en god måte. Tonje Holts kapittel «Betydningen av foreldres reaksjoner og støtte» retter søkelys mot foreldre til barn som har vært utsatt for alvorlige hendelser som vold og overgrep. For å kunne hjelpe barnet til å føle trygghet må foreldre kunne formidle at faren er over, og at barnet ikke behøver å være redd for at noe farlig skal skje igjen.

Opplevelser som er skremmende, smertefulle og belastende – og som potensielt kan være traumatiserende – kan gi barn og unge psykiske og fysiske helseplager i etterkant. Til tross for dette peker nyere forskning mot at barn og unge også kan oppleve at hendelsene har ført til positive endringer. Noen opplever å komme styrket ut av hendelsen, og at relasjonen til de nærmeste blir nærere som følge av det vanskelige de har opplevd. Opplevelsen av at det kommer noe positivt ut av det som skjedde, betegnes posttraumatisk vekst. I kapitlet «Personlig vekst eller økt sårbarhet? Posttraumatisk vekst fra et utviklingsperspektiv» drøfter Gertrud Sofie Hafstad og Kristin Alve Glad hvorvidt kriser og traumer kan bidra til personlig vekst, eller om slike erfaringer i stedet bør sees som et uttrykk for økt sårbarhet. I kapitlet gir de eksempler på unge som har opplevd situasjoner som har endret livet deres, og som i etterkant kan se tilbake på hendelsen og tiden som har gått, som en periode som har gjort at de samlet har fått det bedre. For dem som møter unge i etterkant av kriser, er det viktig å ha forståelse for at posttraumatiske reaksjoner kan være komplekse og sammensatte.



Å vokse opp med vold

Bokens andre del «Å vokse opp med vold» åpnes med kapitlet «Å se det utsatte barnet», der Kristin Skjørten, Mona-Iren Hauge, Jon-Håkon Schultz, Åse Langballe og Carolina Øverlien stiller spørsmålet om vi våger å se barna, og leder oppmerksomheten mot sentrale forhold som bidrar til om vi ser det utsatte barnet eller ikke. Kapitlet peker på ulike forhold som påvirker om profesjonelle som arbeider med barn ser deres utsatthet eller ikke, og peker på at foreldre har en viktig rolle i å søke hjelp når et barn har blitt utsatt for noe som de trenger omsorg eller behandling for. Men når det derimot er foreldrene som utsetter barnet for overgrep, er sjansene for avdekking og dermed hjelp betydelig mindre. En forutsetning for å kunne hjelpe barn utsatt for vold og overgrep er at profesjonelle på fagfeltet kan identifisere dem – at de er villige til å se barna.

De fleste foreldre som skiller lag, blir enige om bosted og samvær for barna, og barna har ofte mye samvær med den av foreldrene de ikke bor fast hos. Det er imidlertid en økende andel foreldre som ikke blir enige om bosted og samvær, og som må gå rettens vei for å få fastsatt en avtale. I foreldretvister om bosted og samvær er det en vesentlig andel saker hvor det fremkommer at det har vært vold eller andre alvorlige problemer i familien. I saker hvor det foreligger alvorlige risikofaktorer knyttet til samvær, kan retten enten bestemme at det ikke skal være samvær, eller at samværet skal foregå under tilsyn. I kapitlet «Når samvær ikke er til barnets beste» ser Kristin Skjørten nærmere på hvilke forhold domstolene legger vekt på i saker etter barneloven der den ene forelderen nektes samvær.

Fra en oppvekst preget av vold og overgrep kan veien være kort til en ungdomstid og et voksenliv der volden og overgrepene dominerer. I kapitlet «Ungdoms vei inn i gjenger og narkotikaomsetning» skisserer Inger-Lise Lien hvordan ungdom rekrutteres inn i gjenger og lever et hardt liv innenfor et system som har en egen logikk og struktur. De fleste som kommer inn i en gjeng, går ut av den etter en periode. Andre, derimot, fortsetter og blir del av en mer formell organisert kriminell gruppe. Når dette skjer, kan gruppen gjøre karriere innenfor narkotikaomsetning. Individene i slike grupper risikerer å få vanskelige liv, bli traumatisert, og noen ender i fengsel eller mister sine liv. I dette voldelige systemet er gjengmedlemmene både ofre og utøvere av volden. Vi ser hvordan de nyrekrutterte ungdommene gradvis eksponeres for grov vold, og hvordan gjengmedlemmer får psykiske belastninger, noe som gjør livet i kriminalitet svært smertefullt og belastende.

I lov om kommunale krisesentertilbud (krisesenterloven) som kom i 2009, skriver man om barna med etnisk minoritetsbakgrunn på krisesentrene, og at alle brukere, uansett bakgrunn, har rett til hjelp og støtte. Men hvem er barna med etnisk minoritetsbakgrunn som bor på krisesentrene? I Carolina Øverliens kapittel «Mot en bedre forståelse av barn med minoritetsbakgrunn i krisesentre for mishandlede kvinner» møter vi barn med vidt forskjellige bakgrunner som tvinges til å søke vern sammen med sine mødre på et krisesenter. Ved å peke ut likheter og grunner til bekymring for disse barna, viser dette kapittelet at barn med etnisk minoritetsbakgrunn i de norske krisesentrene langt fra er noen homogen gruppe. Deres bakgrunner, situasjon, grunner til å immigrere, og følgelig hvilke behov de har, varierer betydelig, og dette stiller store krav til dem som forventes å støtte og hjelpe.

Hva blir konsekvensene av vold og overgrep i et livsløpsperspektiv? Hva kan forskningen fortelle oss? Det er dette Siri Thoresen og Mia Cathrine Myhre gir oss en oversikt over i kapitlet «Tiden leger ikke alle sår. Vold og traumer i et livsløpsperspektiv». Vi vet at vold og overgrep i barndommen utgjør alvorlige belastninger som er knyttet til mange problemer og plager hos barnet. Samtidig kan det tenkes at årene fra barndom til voksenliv også kan inneholde mange positive erfaringer som veier opp for barndommens belastninger. Forfatterne tar utgangspunkt i at vi voksne har vondt for å ta innover oss at barn lider, og vi ønsker å tro at barna skal få det bedre med tiden. Men for mange utsatte barn synes det som om tiden slett ikke leger sårene, snarere at volden legger til rette for en negativ spiral av nye voldshendelser, helseplager, atferdsproblemer og smerte. Kapitlet viser nødvendigheten av å ha realistiske forventninger til endringer og å legge til rette for tilstrekkelige tiltak, slik at endring blir en mulighet.



Å hjelpe det utsatte barnet

Bokens tredje del, «Å hjelpe det utsatte barnet», omhandler profesjonsutøvere fra ulike instanser. Mia Cathrine Myhre går i kapitlet «Helsepersonell i møte med barn og unge som har opplevd omsorgssvikt, vold og seksuelle overgrep» nærmere inn på kroppslige tegn og symptomer helsepersonell som møter barn og unge må kjenne til og være oppmerksomme på, for å kunne avdekke at barn som er til medisinsk undersøkelse kan være utsatt for vold eller omsorgssvikt. I kapitlet beskriver Myhre noen av de viktigste somatiske tegnene på barnemishandling. I mange tilfeller kan ikke barnet selv fortelle om overgrepene hun eller han har vært utsatt for. For alle barn, og de minste barna spesielt, er en grundig medisinsk utredning en av flere brikker som samlet gir grunnlag for å slå fast om barnet er utsatt for vold eller overgrep eller ikke. Til tross for at helsepersonell ofte opplever begrenset tid til å møte hvert enkelt barn og legge til rette for en samtale utover den medisinske undersøkelsen, har også helsepersonell et ansvar for å spørre barnet hva det har vært utsatt for.

Marianne Buen Sommerfeldt og Carolina Øverlien retter i kapitlet «Barnevernstjenestens møte med barn og unge som opplever vold i hjemmet» søkelyset mot barnevernets samfunnsoppdrag i saker der barn utsettes for vold på den arena som er hjørnestenen i barnets liv, nemlig hjemmet, og de som utsetter dem for volden, er de barnet er mest avhengig av, som for de aller fleste er de voksne de bor sammen med. Barnevernsfaglig skaper dette en rekke dilemmaer knyttet til å ivareta og ta hensyn til det enkelte barn og familien som helhet. Er politianmeldelse alltid til barnets beste? Er det til barnets beste at familien får hjelp til å bedre situasjonen, eller er barnet best tjent med å flyttes fra foreldrene? Grundige vurderinger av disse og tilsvarende dilemmaer er avgjørende for barnevernsfaglig arbeid.

Skolen har en sentral plass i livet til enslige unge flyktninger som skal finne sin vei i Norge uten støtte fra foreldre, og spiller en viktig rolle ved å tilrettelegge for et positivt og inkluderende miljø for unge flyktningers læring, utvikling og mestring. I kapitlet «Enslige unge flyktningers psykososiale utfordringer: behovet for en flyktningkompetent skole» diskuterer Lutine de Wal Pastoor hvilken type kunnskap og kompetanse lærere og skole behøver for å bli «flyktningkompetent». Hvilke psykososiale utfordringer møter enslige unge flyktninger når de bosettes i Norge? Hvordan påvirker disse utfordringene deres fungering i skolen? Og hvordan kan skolen gi flyktningelever nødvendig hjelp og støtte til å mestre omstillingene som kreves for å tilpasse seg den nye tilværelsen?

For barn og unge er skolen en av de viktigste utviklingsarenaene; for de fleste er skolen et sted med sosiale nettverk av jevnaldrende, i lærerne har de voksne tillitspersoner og de har tilgang på samtaler, veiledning og oppfølging hos skolehelsetjenesten. Posisjonen som en arena for sosial støtte, kjent og forutsigbar struktur, og ikke minst et sted for å lære, gjør skolen til den viktigste institusjonen i livene til barn og unge som opplever kriser. I kapitlet «Læringssamtalen – læreren som ressurs for traumatiserte elever» argumenterer Jon-Håkon Schultz og Åse Langballe for betydningen av å tilrettelegge opplæringen slik at elever utsatt for traumer og kriser kan få best mulig skoletrivsel og læringsutbytte. Læringssamtalen går ut på at lærer og elev snakker sammen om hva som gjør læring vanskelig, og systematisk prøver ut tiltak for å fremme læring og trivsel. Skolen, lærere og de som gir råd til lærere, trenger kunnskap om hvordan traumatisk stress påvirker læringsforutsetningene, og hvordan en kriserammet elev best mulig kan ivaretas gjennom tilpasset opplæring.

Mange barn og unge vil klare seg bra etter å ha opplevd ulike traumatiske hendelser, og det vil være tilstrekkelig med det de får av støtte fra familie, skole, krisesenter, personlig nettverk og andre som finnes omkring barna i deres hverdag. Men for barn som fortsatt strever med alvorlige traumerelaterte plager mer enn fire uker etter ett eller gjentatte traumer, anbefales det terapeutisk behandling. I kapitlet «Behandling av barn og ungdom som har erfart traumer» beskriver Tine Jensen og Silje Ormhaug den metoden som har vist best effekt i gjentatte studier; traumefokusert kognitiv atferdsterapi (TF-CBT). Denne metoden kan gi hjelp til barn som strever med posttraumatiske stressymptomer (PTSS) i etterkant av enkelttraumer eller traumer som har vedvart over lang tid.



Metoder og perspektiver

Den fjerde og siste delen i boken retter fokus mot mer overordnede spørsmål, så som barns deltagelse i forskning, definisjoner, typologiseringer og perspektiver. Hvordan ivaretar man barn og unge som deltar i forskning – og hvordan legger man til rette for at de som har erfart vold og kriser kan delta i forskning som undersøker disse erfaringene? Dette er det sentrale spørsmålet Mona-Iren Hauge diskuterer i sitt kapittel «Barn og unges deltagelse i forskning om sensitive og erfaringsnære hendelser». Forfatteren konkluderer med at forskning på sensitive temaer som vold og overgrep, der barn og unge deltar som informanter, innebærer etiske utfordringer i alle faser av forskningsprosessen: i forkant, underveis og i etterkant av forskningen. Dette krever lydhørhet og refleksivitet og vilje til å justere prosedyrer i tilfeller der det er nødvendig. Her er det imidlertid viktig at forskingsetikk og personvernhensyn ikke er til hinder for å gjennomføre forskningen. For å få kunnskap om forebygging, intervensjon og oppfølging, og ikke minst mer kunnskap om hvordan unge gir uttrykk for at de har opplevd noe som er tungt å bære, er det helt nødvendig at forskningen henvender seg til barn og unge selv – og at ingen blir ekskludert på bakgrunn av forhold som språkkunnskaper, sosial og økonomisk bakgrunn, forhold ved psykisk og fysisk helse, seksuell orientering eller religiøs tilknytning.

Helene Flood Aakvaag, Siri Thoresen og Carolina Øverlien diskuterer i kapitlet «Vold og overgrep mot barn og unge – definisjoner og typologisering» hvilke definisjoner som brukes på det tverrfaglige forsknings- og praksisfeltet, ulike faglige perspektiver, og hvorfor de uklarhetene som finnes, kompliserer feltet og i verste fall usynliggjør utsatte barn og unge. Med utgangspunkt i WHO og Center for Disease Control (CDC) defineres kategoriene fysisk, seksuell og psykologisk vold, og omsorgssvikt mot barn og unge, og de ulike faglige perspektivene: strafferett, helse, menneskerettigheter, barn og økologi beskrives og problematiseres. Målet med diskusjonen er ikke nødvendigvis at forskere og praktikere på ulike fagfelt skal nå konsensus om hva vold og overgrep mot barn er, og hvordan det bør forstås. Men med bedre forståelse av begrepsapparatet øker sjansen for at de ulike profesjonene i utsatte barn og unges liv kommuniserer bedre, og barnas tilgang til beskyttelse og støtte kan dermed bli bedre.

I kapitlet «Barn og traumer: et utviklingspsykologisk perspektiv» anlegger Tonje Holt og Gertrud Sofie Hafstad et utviklingspsykologisk perspektiv på traumatiske opplevelser, og de løfter frem tidlig tilknytning som et sentralt rammeverk for å forstå utviklingen til barnet. Forfatterne viser hvordan traumatisering kan komme til uttrykk på svært ulike måter avhengig av hvor barnet er i utviklingen, og understreker dermed hvor viktig det er at alle som til daglig møter og arbeider med barn og unge som har vært utsatt for traumatiske hendelser bør ha noe kunnskap om barnets viktigste utviklingsoppgaver, og hvordan hendelsene kan påvirke barnets utvikling, både på kort og lang sikt. Det kan også være et nyttig redskap for hjelperen å ha med seg en grunnleggende forståelse av reguleringens rolle i normal utvikling og etter traumatisering, for å forstå hva barn strever med etter vonde hendelser og hvorfor. Et fokus på reguleringsvansker, kanskje særlig emosjonell og kroppslig dysregulering, vil kunne bidra til at hjelperen får et bedre utgangspunkt til å forstå og se også de minste barnas vansker og behov etter traumatiske hendelser.



Avslutning

Forskning med barn og unge som er utsatt for vold og overgrep har gitt oss et bredere og mer presist kunnskapsgrunnlag, noe som gir et bedre utgangspunkt for å forebygge og hjelpe. Ulike barnefaglige kompetanser er nødvendig for å tilby god og nødvendig hjelp og oppfølging. Vi håper den flerfaglige kunnskapen i artiklene vil bidra til å synliggjøre at vi alle har en rolle når barn og unge har behov for hjelp som følge av vold eller katastrofer, og at profesjonsutøvere som møter barn og unge, omsetter barnefaglige kunnskap i praktiske tiltak. I årene som kommer er det et mål at alle som møter utsatte barn har oppdatert kunnskap til å gi hjelp og oppfølging til barn og unge som har vært utsatt for vold og traumatiske hendelser. Målet er å lindre det som ikke får hende, men som allerede har hendt.

